khistorydata/jeongjo-sjw-relations huggingface dataset:
정조 4년 · 목
自內詣宣政殿陞座訖。衍祥曰。今開大政。本曹郞官不備。事多掣礙之端矣。敎曰。似然矣。吏曹假郞廳擧措。誠極駭然矣。○敎曰。親政時。注書尙瑞院官員。依例六品陞敍。又敎曰。愼初仕。所以擇守令也。然而俗習所拘。顏私是先。未嘗擧一寒畯之士。擬一需世之才。惟事安排於抽對之間。尋求於卿相之閥。依舊樣子。擺脫無期。臨政飭諭。秪歸備禮。玆豈非銓臣之責也。大體與其人人而難能得人。曷若仍舊拔尤之爲可。試閱案簿。蔭官七品以下落仕者。凡爲一百有七十餘人。又考年數。遠或至四十年。近不下十許年。彼見落之類。當初設有大辜犯。歲月已邈。釁垢可滌。況無故而作散者。爲强半焉。予則以爲。實屬干和之一端。又若領湖人士。世稱才彦之府庫。而所謂搜羅之政。有名無實。間或有一二擧剡之事。纔授旋遞。何嘗試能否考優劣乎。尤係朝廷之羞恥。今政初仕見窠。勿論京外。落仕人中。必皆甄敍。領湖人另加收錄。以爲責實效之地事。申飭東銓。又敎曰。東銓筮仕。纔已申飭。西銓初付。亦奚異是。又況武弁階梯。不但爲他日宰百里之資。大而營閫之任。小而邊禦之職。莫不權輿於是。尤不可不愼。以此申飭西銓。又敎曰。廉吏忠臣戰亡人子孫。戊申軍功人。西北松都人。依例調用事分付。又敎曰。以庶類收錄事。屢勤提飭。而況自年前事目旣成之後。通擬又無相妨。而近觀政眼。此類無論內外窠。絶不照擬。反不如事目未出之前。予以葵藿向陽之敎。枯項黃䤋之嘆。有所誦諭於廷臣。惟予此意。豈直在於爲渠輩振拔也。誠以追　聖祖之盛意。感古人之格言。迄于今幾歲。選曺之不念對揚。寧不慨嘆。以此意申飭兩銓。今政當窠。庶類未霑仕之流。着意調用。又敎曰。大政日。守令邊將擇擬之命。使成故常。雖謂之無實可也。大政先務。亦不外是。以此另飭兩銓。大抵專乎循資。則人多不稱。偏於求備。則鬱無可疏。惟其適輕適重之道。亶在銓臣鑑別之如何。今政勿拘常格。惕念檢擬。又敎曰。陳疏臺諫許遞。今日政差出。○以鄭存養爲善山府使。鄭獜煥爲平壤庶尹。兪彦銻爲沔川郡守。鄭杆爲三嘉縣令。李東賓爲益山郡守。金基厚爲金城縣令。沈原之爲抱川縣監。鄭駿采爲祥原郡守。洪儆爲懷仁縣監。金景濂爲居昌府使。趙獜逵爲寧遠郡守。李顯益爲定平府使。朴誠一爲眞寶縣監。沈默之爲德川郡守。金斗應爲黃澗縣監。申耆爲衿川縣監。李㻋爲平康縣監。曺翬振爲咸悅縣監。權熻爲舒川郡守。尹勉升爲伊川府使。朴師崙爲淮陽府使。李邦榮爲春川府使。鄭元始爲刑曹參判。李秉模爲嘉山郡守。敎曰。嘉山郡守李秉模改差。更爲差出。○以李達觀爲巨濟府使。黃延祚爲陽川縣令。趙時述爲羅州牧使。兪漢葛爲茂朱府使。朴志源爲陽城縣監。李敬養爲吏曹參議。李東郁爲司諫。宋樂高益擎爲掌令。金載人李羽晉爲持平。金夢華爲獻納。金樂熙趙城鎭爲正言。金履禧爲副應敎。李謙彬爲修撰。李彦春爲河東府使。李漵爲光州牧使。徐琢修爲載寧郡守。呂龜周爲穩城府使。李師濂爲梁山郡守。鄭趾煥爲大司諫。徐鼎修洪明浩爲副修撰。崔益大爲樂安郡守。李顯模爲陽德縣監。柳雲羽爲慈仁縣監。崔守魯爲康翎縣監。鄭文在爲永同縣監。李德熙爲木川縣監。柳孝源爲長淵縣監。蔡顯五爲熙川郡守。李漢明爲富寧府使。宋鍈爲順天府使。李益烍爲潭陽府使。○兵批。以金㷞爲訓戎僉使。洪龍鎭爲惠山僉使。吳載光爲全州營將。洪仁默爲慶州營將。李始喆爲晉州營將。朴順陽爲咸鏡中軍。柳光璧爲南虞候。載光以下。新資人也。○敎曰。今日政。新除守令察訪邊將虞候營將中軍初仕復職人。皆令再明日。肅謝後來待。
정조 4년 · 강
汰拿吏曹假郞廳南述毅丁俔祖金鼎國。
정조 4년 · 목
敎曰。當該吏曹假郞廳。竝汰去後拿處。
정조 4년 · 강
命文山萬戶徐鼎修。仍任前職。
정조 4년 · 목
敎曰。今聞銓堂言。本曹無實郞官。則事多掣礙之端。到今又焉敢廉隅。文山萬戶徐鼎修。仍任本兼前職。
정조 4년 · 강
遞承旨丁範祖。以鄭志儉代之。
정조 4년 · 강
以鄭民始爲大司成。
정조 4년 · 강
遞差承旨柳義養。以宋煥億代之。尋遞。以洪檢代之。
정조 4년 · 목
敎曰。院吏之閤外諠譁。間極無嚴。此由於在院承旨不能檢飭之失。在院承旨遞差。下吏令兵曹決棍。又敎曰。有闕代前望單子入之。○政院。以煥億在外啓請下諭。敎以。許遞。前望單子入之。
정조 4년 · 목
因訓鍊主簿洪聖源望筒。敎以。旣非序陞。又是出六與復職。則父子二人。同擬一院主簿之望。事甚不察。當該銓官推考。
정조 4년 · 강
命入侍承旨。一竝重推。
정조 4년 · 목
敎曰。諸承宣一時俱退。殿座不得待令。事極駭然矣。入侍諸承旨。一竝從重推考。
정조 4년 · 강
刑曹判書李福源陳疏討逆。賜批。
정조 4년 · 목
疏略曰。臣嘗讀丙申卽祚日首降綸音。首尾百餘言。明正痛切。遵　聖祖已定之遺訓。而謹繼序之大統。末又惓惓聖慮。預及於不逞之邪說。開示丁寧。戒告嚴重。猗歟大哉。環東土愚夫愚婦。莫不欽仰而感嘆矣。噫。彼兇邪之徒。陰畜希覬之圖。肆行嘗試之計。此實載籍所無之變。思之髮竪。言之骨痛。鳴呼。上有如此之明聖。而下有如彼之兇逆。其故何哉。上不吝疏蕩之典。下不思懲創之道。人情狃玩。國論委靡。今若不發揮大義。擘破群兇之情狀。則亂萌未社。邪論復起。又不知幾箇怪鬼。伏在冥冥之中。可不懍然哉。伏乞凡係闡義理嚴隄防之道。益加無忽。以正人心。批以。疏語辭嚴義正。讀之屢回。益覺哽咽。不有卿誠懇。誰然抗言。繼切嘉歎也。
정조 4년 · 강
大司諫李致中陳疏討逆。賜批。
정조 4년 · 목
疏略曰。卽祚之日。特降綸音。縷縷辭旨。丁寧懇惻。凡今日北面者。孰不欽仰。而乃一種不逞之徒。甘犯亂逆之科。其窮兇絶悖。至於師翰等賊而極矣。至若具庠之舅甥往復。斷案已成。趙宗鉉之逆宦緊援。眞贜難掩。則倖逭天誅。亦已太寛。而或薄竄旋宥。或起廢甄用。王綱漸解。義理復晦。亟許臺請。抉正其罪。批以。疏陳敍具悉之。
정조 4년 · 강
御宣政殿行都政。召見大臣及慶尙道暗行御史。領議政金尙喆。右議政李徽之。吏曹判書李衍祥。參判鄭民始。參議李敬養。正郞徐鼎修。假郞廳金瑞復。兵曹判書李性源。參判洪良浩。參議沈念祖。參知趙時偉。正郞姜★(亻+寅)李顯模。佐郞李益運尹得孚朴行淳韓光植。暗行御史李時秀。
정조 4년 · 목
自內詣宣政殿陞座訖。予曰。今日政府習儀。若値殿座。則似有頉稟。禮房承旨出去。委折知入。承旨徐有防承命出去。仍入奏曰。出問禮曹該吏。以爲殿座時。例爲頉稟。以其預儀故。不敢自下入頉稟。今日擧行云矣。時秀曰。守令之治否。民俗之弊瘼。俱載書啓。別無更奏之事矣。予曰。御史出去。本職肅謝後。與大臣偕入。仍參政事也。尙喆曰。三局將任。今當擬望。而今無無故人。極甚苟艱。㦖然矣。予曰。果如卿言矣。予曰。今觀御史書啓。則晋州兵使所犯之罪尤重。而蔚山兵使亦不可仍置任所矣。○敎曰。兩司多臺。皆是在外。在外臺諫竝許遞。今日政差出。又敎曰。慶尙監司左右兵使。今日政各別擇差。以徐浩修爲吏曹參判。李文源爲慶尙監司。姜五成爲永興府使。李吉陪爲渭原郡守。李秉模爲安東縣監。尹得逵爲吉州牧使。嚴璹爲承旨。安橚爲嘉山郡守。柳春馪爲龜城府使。盧允中爲丹城縣監。沈輔賢爲雲峰縣監。金熤爲同成均。李得臣爲火司諫。安廷玹爲獻納。尹行晋金晩耈爲掌令。白師彦爲假監役。南龍萬爲　齊陵參奉。金履運爲　獻陵參奉。李羽永爲　順陵參奉。趙廷獻爲　永陵參奉。師彦以下。初仕也。○兵批。以柳恒鎭爲慶尙左兵使。申應周爲右兵使。姜世晃爲同知。具達遠趙駿逵鄭宅潤李近冑爲宣傳官。李敬進爲武兼。劉大鉉金尙源朴廷吉爲部將。洪成源河明世金漢彬李蓍漢李顯昌爲守門將。鄭達新爲東道參軍。洪德峻爲西道參軍。達遠以下。初仕也。○敎曰。都目政除拜外。未下直守令邊將。皆令明日辭朝。
정조 4년 · 강
罷慶尙監司趙時俊職。
정조 4년 · 목
領議政金尙喆啓言。卽見嶺南御使李時秀書啓。道內守令之冒犯國法。若是其無嚴。則按察之地。何可免不能禁飭之罪乎。請監司趙時俊罷職。從之。
정조 4년 · 강
命戊戌條統還反作師臣拿勘。
정조 4년 · 목
領議政金尙喆啓言。嶺南御使書啓中。金海府戊戌條統營還穀五百餘石。本邑則以未捧磨勘。該營則以已捧還錄。尙今虛留。仍成反作。事旣現發。至登繡啓其時師臣請拿問勘處。從之。
정조 4년 · 강
拿處慶尙左兵使李文德。右兵使洪和輔。罷忠州營將權璹等職。
정조 4년 · 목
兵曹判書李性源啓言。慶尙左兵使李文德。馱妓軍中。已是駭擧。而未明聚軍。向午赴場。其不恤軍民可知。請拿問處之。從之。又啓言。右兵使洪和輔。假貸營穀。擅發軍倉。或捧厚價。或作本色。反弄之際。軍民受害。其犒饋之貽弊。賞格之從略。特是餘事。如此貪庸之類。不宜一日置重閫。請拿問處之。從之。又啓言。權璹婚姻之故。擾及村閭。雖未知本事。其不謹居職可知。慶州前營將李潤春。身爲鎭將。不戢猾校。溺職之罪。在所難免。請竝罷職。從之。
정조 4년 · 강
拿處晋州前牧使曺允精等。罷丹城縣監申光堯等職。
정조 4년 · 목
吏曹判書李衍祥啓言。伏見御使書啓下者。晉州前牧使曺允精。星州前牧使南鶴聞。前前牧使李河永。金海前府使孫相龍。咸安郡守閔游。南海縣令盧廷尹。慶州府尹李鎭翼。前府尹沈頤之。慶州兼任蔚山前府使金愚。密陽府使洪秉殷。醴泉郡守丁載遠。醴泉兼任豊基郡守沈重奎。龍宮縣監金尙斗。安東前縣監申思運。前前縣監尹師國。咸昌縣監朴光晦。前縣監兪漢鼎等。莫重還穀。或有加分與擅用。或有吏逋與反作。至於刑具之不遵法式。疵政之亦多現發。一竝拿問處之。漆原縣監姜膺煥。本縣馬軍。私貰赴操。難免其責。請一體拿處。從之。又啓言。丹城縣監申光堯。以官校不飭。操卒有輸賂之謗。邑婢是嬖。公務多貽弊之端。自如察訪鄭景祚。屬郵官馹。操卒私貰。難免不察之責。幽谷察訪崔粹翁。才短政拙。蘇弊難期爲言。請竝罷職。從之。
정조 4년 · 강
命以親嫌改差守令。待窠調用。
정조 4년 · 목
敎曰。以親嫌改差守令。依夏政竝仍任前職。如已出代。待後窠調用。
정조 4년 · 강
命違牌坐罷人。竝敍用。
정조 4년 · 강
命宗簿寺堂郞削職人。竝敍用。
정조 4년 · 목
敎曰。從大臣之請。所以重事體也。爲日稍久。罰已施矣。宗簿寺堂郞削職人員。竝給牒敍用。
정조 4년 · 강
禁推吏曹佐郞李時秀。
정조 4년 · 목
敎曰。屢次催促。而謂有情勢。終不入參。不可無警矣。吏曹佐郞李時秀禁推。
정조 4년 · 강
分揀吏曹佐郞李時秀禁推。
정조 4년 · 목
因禁推傳旨。敎以。分揀申飭。卽爲參政。
정조 4년 · 강
命慶尙前監司趙時俊。交龜後拿勘。
정조 4년 · 목
敎曰。旬宣之責。爲任至重。縱使約己守法。尙患彈壓邑鎭。況今朝禁至嚴。飭墨未乾。道內守令邊將之留庫穀。擅分數爻。至於數萬包之多。年前關西事。豈非嶺南之已鑑。而然有冒犯。曾不戢勘。繡啓論列。差是狼藉。不可以譴罷薄勘。仍以不論。其在愼審之道。宜問許與不許。知與不知處之。慶尙前監司趙時俊。交龜後拿問勘處。
정조 4년 · 강
命吏曹佐郞李時秀。延曙察訪除授。當日辭朝。
정조 4년 · 목
敎曰。事無異同。罰豈彼此。吏曹佐郞李時秀。延曙察訪除授。當日辭朝。時任察訪遞付京職。
정조 4년 · 강
命前兵使洪和輔。斯速拿來捧口招。
정조 4년 · 목
敎曰。兩閫帥事。尤涉無狀。而至若右閫所犯。可謂貪吏庸帥。論其罪狀。難以毛擧。知有一分國法。安敢冒死至此。決不可尋常處之。前慶尙兵使洪和輔斯速拿來。捧口招以聞。新兵使。使之當日辭朝。
정조 4년 · 강
命守令拿處之人。待待命拿囚。
정조 4년 · 목
敎曰。嶺南諸守令拿處之人。其數夥然。沿路貽弊。不可不念。兵使防禦使外。皆待待命拿問事分付。
정조 4년 · 강
命前御將李柱國仍任。
정조 4년 · 목
敎曰。相臣旣奏。今三局將任。無無故人。所坐亦與重犯有異。姑可參恕。更觀來頭。前御營大將李柱國仍任。
정조 4년 · 강
以李兢淵爲持平。
정조 4년 · 목
敎曰。持平前望單子入之。
정조 4년 · 강
命總戎使徐有寧。兼察禁將。
정조 4년 · 목
政院啓言。禁衛大將李敬懋拿處事命下矣。將兵之任。不可無摠察之人。何以爲之。敎以。總戎使牌招。使之兼察。命召兼佩。
정조 4년 · 강
召見守令邊將復職初仕人于誠正閣。
정조 4년 · 목
淮陽府使朴師崙進前。予曰。卿往善治。伊川府使尹勉昇[升:I-PERSON]進前。予曰。卿其懋哉善理。春川府使李邦榮進前。予曰。善治邑事。安東縣監李秉模進前。予曰。卿須下去。體予付畀之意。邑瘼民弊。惕念修擧也。康翎縣監崔守魯進前。予曰。聞爾父母。年今八十。重牢不遠云。可謂稀事。爾宜有奉檄之喜也。吉州牧使尹得逵進前。予曰。白翎時事。雖或未妥。遂事勿說。爾須念爾侄之事。下往善治。富寧府使李漢明進前。予曰。爾之所奏。極甚猥越矣。益山郡守李東賓進前。予曰。此人巨然好風神。曾在地部郞時。善爲之。爾今下去。亦善治。祥原郡守鄭駿來進前。予曰。再次作宰。不問七事。而目今別軍職。番次局艱。爾等盡爲出去。極甚㦖然。往來時非面代。則私自上來何妨也。德川郡守沈默之進前。予曰。向者除汰。不過微眚。今番則下去。善爲之。舒川郡守權熻進前。予曰。爾爲監察時。以祭享押班。能守正不撓。擧職奉法。予用嘉尙。今番下去善治。是以不問七事矣。載寧郡守徐琢修進前。予曰。以爾精明知之。下去善治之。嘉山郡守安橚進前。予曰。向者宣傳時所坐。非爾之罪。由於諸宣傳之故。何足說也。下去善治之。三嘉縣監鄭杆進前。予曰。爲人精詳。下去善爲之。抱川縣監沈原之進前。予曰。爾祖節義卓越。以何職名追贈乎。原之曰。贈戶曹參判矣。黃澗縣監金斗應進前。予曰。戊戌陞六時。入侍見之。爲人甚淳謹矣。爾往善治之。雲峰縣監沈輔賢進前。予曰。作宰幾何。輔賢曰。四次作宰。而庇仁。以監司相避遞來。熙川貶下矣。予曰。緣何事而坐貶耶。輔賢曰。流民逃去。毀臣應勅之不善。是以坐貶矣。　永陵參奉趙廷獻進前。予曰。爾是誰族。廷獻曰。趙翼五代孫矣。古群山僉使呂從周進前。予曰。爾效勞無比矣。今以加里浦僉使相換。以示酬勞之意。使之聳動耳。森森坡萬戶張漢相進前。六事不通。
정조 4년 · 강
拿處雲峰縣監沈輔賢。森森坡萬戶張漢相。
정조 4년 · 목
敎曰。奏對駭然。雲峰縣監沈輔賢拿處。又敎曰。擧措極爲駭然矣。森森坡萬戶張漢相拿處。
정조 4년 · 강
推吏曹判書李衍祥。
정조 4년 · 목
左副承旨徐有防啓言。昨日政。參下禁府都事望。旣已備擬。至書於御覽政事。而望單子。則不爲同時竝入。因此見漏。致勤聖敎。該銓官難免不察。請推考。從之。
정조 4년 · 강
以鄭東浚爲待敎。
정조 4년 · 목
敎曰。奎章閣待敎前望單子入之。
정조 4년 · 강
命在外別將問名汰去。從重科罪。
정조 4년 · 목
敎曰。久勤推遷。法意至嚴。應遷人。未政而開坐見之。臨政而適品擬之。自是常例也。昨政除拜一別將。以鎭撫營校。元不上來。而得善地。今日入侍。稱以在外。近來西銓所未見之事。該別將問名汰去。令帥臣從重科罪。
정조 4년 · 강
判下兵曹。祈穀祭親行時。軍兵磨鍊草記。
정조 4년 · 목
因該曹草記。敎以。訓局步軍十哨。馬軍一哨隨駕。御營廳留陣。禁軍三番隨駕。其餘留營留陣置之。
정조 4년 · 강
命殺獄罪人金准京等。更加論理覆啓。
정조 4년 · 목
刑曹啓言。嘉山郡殺獄罪人金准京。肅川府殺獄罪人金億才等。加刑取服事。請分付道臣。敎以。罪固狼藉。其在審愼之道。當初覆啓。不無悤遽未及深思之嘆。雖難傅生。或有更査之端。卿等更加輪見後。論理覆啓。
정조 4년 · 강
分揀雲峰縣監沈輔賢拿處。
정조 4년 · 목
敎曰。不過奏對間做錯。雲峰縣監沈輔賢拿處分揀。
정조 4년 · 강
召見承旨李亨逵鄭志儉于琴書堂。
정조 4년 · 목
予曰。獄啓招辭。文案不一。何以處之。亨逵曰。以臣所見。高之方不得免其罪矣。予曰。一縷未泯之前。又縊而殺之。尤豈非至兇者乎。事事觀之。皆是高之方之事。以此以彼。以此人爲元犯。於獄體何如。亨逵志儉曰。事勢似然矣。予曰。近來常漢。每多愚惡。故往往出此等事矣。亨逵曰。果然矣。予曰。高之方九件罪狀。明日記文字以入。
정조 4년 · 강
命再明日常參。兼行次對。久任郞廳。以常參官入侍。
정조 4년 · 목
敎曰。近因相値事。月再常參。廢閣已久。殊非遵舊修明之意。況當歲末。且是賓廳日次。再明日常參。兼行次對。又敎曰。各司久任郞廳。再明日常參待令。而以常參官入侍。
정조 4년 · 강
命鎭岑縣監趙重岱。卽其地定配。
정조 4년 · 목
敎曰。觀此錦伯狀啓。鎭岑縣監趙重岱事。極爲駭痛。幺麼賤孼。知有國法。焉敢含憾書中。至於投印徑歸乎。若不嚴勘。不但無以懲他。若此不已。則道伯之威令。將不得行於列邑。此亦堂陛所關。趙重岱卽其地定配。
정조 4년 · 목
予曰。國子長之味好耶。民始曰。近來此職。榮則榮矣。以士習之不靖。恐有貽辱之弊矣。予曰。左相之病。近果何如。民始曰。進退無常。不無深慮矣。予曰。誠㦖然矣。
정조 4년 · 강
命吏曹判書李衍祥。兵曹判書李性源。牌招察任。
정조 4년 · 목
敎曰。常參在明。六曹長官。不可不備員。吏曹判書李衍祥。兵曹判書李性源。牌招察任。○因三牌不進。敎以。兩銓長之過大政後。因事再告出肅。不但非今斯今。自是古規。則三違召命。至請四牌者。未知今日銓官難進之義。勝於古人而然乎。此等閒漫酬應。予亦不己勞乎。政院知悉。
정조 4년 · 강
命慈山府使鄭彦衡。古群山僉使林世載。口傳付軍職。星火上來。
정조 4년 · 목
敎曰。別軍職內外兩所入直。須有四員。可以成樣。見今無一員在京職者。將至闕番。新除守令。亦當從近辭朝。不可無變通。而在外職者非閫帥。則履歷皆是赴任屬耳。其中慈山府使鄭彦衡。古群山僉使林世載。令該曹口傳付軍職。使之星火上來。
정조 4년 · 강
命白川郡守權中立。延安府使李兩培。令該府處之。黃海監司趙尙鎭重推。
정조 4년 · 목
敎曰。白川郡趙載恒獄事。究觀屍親及正犯前後招辭。實多疑端。有難遽決。大抵獄體雖以實因爲主。必待詞證俱備。始乃成獄者。所以重人命也。今此載恒妻尹女之脊背傷痕。雖曰明白。其痕直長。上廣下尖。或云如梨葉。或云如黃豆葉。則其謂足踢之痕。未可謂分明。至於詞證。元無可據。屍親之所執以爲言者。不過泛稱一村人所喧傳。而其言根。則歸之於法不當詰問之一兒婢。尤豈非大疑案乎。尹女一夜之間。不病而斃。則屍親之致疑。雖不是異事。而當初李可遠。旣疑其非命。遍看肢節。周視項頸。則何獨不見其脊背而得其傷處乎。又其踢殺之說。喧傳一村。則趙★(金+奐)以舅甥之親。何不登時告官。而乃發厚葬之說。顯有索賂之意乎。及當告官也。★(金+奐)又何不自告。而使可遠招致尹奴於越境之地而替告乎。渠輩之不卽告官者。眞出於詳探之意。則畢竟探得者。果是何事何言。而乃發於踰月之後乎。凡此諸條。俱係情理之外。則前後檢官。一不致察而詳訊者。不但大失獄體。況此獄肯綮。專在於兒婢傳說之虛實。則以奴證主。雖曰法典所禁。而設令此言。初出於兒婢之口。轉入於可遠之耳。說者傳者。必有其人。則初覆檢之時。所當覈其所傳之階。究其足踢之狀然後。情可得而獄可成矣。今乃不此之爲。只憑屍親所謂喧傳之一語。作爲正犯踢殺之斷案。是誠何許獄體乎。末因營題。一次盤問於可遠。而可遠以爲。渠坐舍廊。聞庭邊人言。欲問言根。則已散去者。其果成說乎。初旣高聲。使可遠坐之。可遠聞之。末又揮之。決無是理。且況其時所聞。只是尹女被踢。卽地致斃一句語。則可遠前招中。晨朝炊飯。奔避䆴間等說。又是何處所聞。何人所傳乎。推官之不復究詰。監營之仍置不問。遽以載恒爲正犯。容易錄啓者。豈不有乖於審克之道乎。以結語觀之。如此疑獄。推官之臆料徑斷者。不可無罪。初檢官白川郡守權中立。覆檢官延安府使李雨培。竝令該府處之。卿則從重推考。卿其更爲別定査官。多般考覈以聞事。下諭于黃海監司。
정조 4년 · 목
社稷　宗廟　永禧殿　景慕宮臘享。在再明也。
정조 4년 · 강
御宣政殿。行常參及次對。
정조 4년 · 목
自內詣宣政殿陞座訖。常參官入就位。行四拜禮。領議政金尙喆曰。三陽回泰。一元將復。邦慶維新。卽臣民攢祝也。予曰。事在目下。關係甚重。而兆朕已著。情態可見。不可不先以此事言之矣。卽見大司諫李得臣上疏。則依例懲討之餘。尾附數行。而渠乃以不忍聞之說。肆口吐出。登諸章奏。有若樂道者然。略無顧忌。直陳君前。是豈臣分乎。日前刑判一疏。予豈忍聞忍言。而猶屬劈破義理。嚴守隄防之事。故予實忍痛泚筆。强爲之批。李致中之疏。踪地與他有異。疏中擧名指斥。故容或少恕。而黽勉賜答矣。至於李得臣。則地處與致中不同。語意與重臣各異。而敢以肆然數語。揷入疏末。有若予樂聞樂道者。提起其不忍言不忍聞之事。便同龜柱等請討之例。是豈誠實底道理也。予欲言之。淚在言先五內崩迫。不忍形言。此莫非予之忱誠。不能交孚之致也。仍命讀疏本。尙喆曰。渠以今日臣子。安敢書不忍聞之言。至達於天聽。貽慽我殿不之心乎。予曰。予豈以一分私義。有如此之敎耶。雖於敵以下。尙不忍以其人不忍聞之言。率爾加之。予雖不穀。忝在君位。渠苟有一毫臣分。乃敢以至哀至痛之言。肆然筆之於書。使予若聞其不哀不痛者然乎。卽所謂不見其形。願察其影。抑塞之外。世道之憂。已無可言。右議政李徽之曰。此豈臣子所可說道之事乎。不勝駭憤矣。予曰。此言一番聽之。痛抑百倍。予豈忍言。予豈忍聞。渠若有所執。則何必强迫以不忍聞之言。至徹予聽乎。旣曰臣事其君。而若是容易陳達。視同故紙者。天下寧有如許臣分乎。尙喆曰。此非如下敎之事。疏語太欠誠實。合有聲討之端。施以削職之典何如。予曰。商量處之。尙喆曰。義理若或由玆而壞亂。則宜思闡明之道。而此非齊聲請討。雖一二人。足以論列渠罪。願勿過傷聖懷焉。予曰。諸承宣職在喉舌。地是近察。而此等之疏。遽然捧納。極爲非矣。所當請推。而姑不警責者。有所顧惜處故耳。承旨嚴璹曰。臣則全然不知矣。承旨徐有防等曰。臣等詣閤之時。此疏到院。不覺末段之有此語。謂以言事。率爾捧納。臣等不察之罪。實無所逃矣。予曰。直閣徐鼎修進去奎章閣。看檢架冊也。尙喆曰。正言李兢淵疏中。軍門移大同輸納之際。爲弊多端。一依各宮房例。自戶曹捧給云。而勢或有相妨。弊反恐倍前。似難許施矣。予曰。惠堂及陳疏臺臣。各陳所見也。宣惠堂上李性源曰。若依臺臣所請。自地曺直爲捧納。則庶爲矯弊之道。在本廳則別無利害矣。前正言李兢淵曰。軍門上納之爲弊者。專由於斛上濫捧。情債多徵之致也。若如宮房免稅之自戶曹捧給。則庶可以救弊矣。尙喆曰。終有所窒礙。今姑置之何如。予曰。依爲之。副司直李柱國曰。若移劃惠廳。則惠廳別無利害。移劃軍門。則力給千餘石然後。可無放料不足之患矣。尙喆曰。若令軍門放料。則加給然後。果無不足之弊矣。予曰。若如臺臣之言。則民果受弊。而不能支保耶。兢淵曰。果爲民弊不小。故道臣欲爲論啓而未果矣。尙喆曰。小臣若荷如天之恩。得遂引年之請。則退伏邱壑。於臣爲至榮。而位極三事。效蔑絲毫。徒蒙聖渥。遽爾告退。生爲不忠之臣。死爲不忠之鬼。難以言語。畢陳前席。退將以文字。略暴衷悃。而殿下宜法　朝宗之盛事。俾貽燕翼之嘉謨。得用人才。以致太平。則卽臣區區之祝也。予曰。目今位著乏人。鼎席殆空。朝象泮渙之時。卿何出告退之語耶。一時許副。容或可也。而致政之懇。決難許施矣。領敦寧李溵曰。首揆年雖當退。筋力尙旺。豈可勉從其請也。予曰。此是大關國綱。御將焉敢以四百年所無等說。恣口咆喝乎。況是兵判。管轄五營。則尤何敢以詬叱之語。侵及兵判乎。且李邦一之以掖爲傔從者。萬萬寒心。則欲爲顧護之計。反責禁捉之捕將。亦豈不萬萬無嚴者耶。兵判出金虎門外。捉致該捕校及李邦一之傔從。各別査問以奏也。尙喆曰。將望今當擬入。而李敬懋方在拿處中。擬望之人乏少矣。果欲新通。而亞將中實無可意之人。何以爲之。予曰。新通有所重難。以舊通二望擬入似好矣。予曰。李敬懋則坐於統營還穀事乎。尙喆曰。統還之每年停捧。便成謬例。而至於守令。則旣以停捧後。又以未捧爲已捧。瞞報統營。以致穀摠之耗縮。此誠一大弊矣。予曰。統還當初屢十萬石。年又年減之減。今至於太半減縮者。全是守令彌縫以已捧之故也。然則守令之罪。有浮於統帥矣。尙喆曰。然矣。予曰。該司久任郞廳。後日來待也。
정조 4년 · 강
命眞寶等邑改量。待明秋擧行。
정조 4년 · 목
領議政金尙喆啓言。卽見慶尙監司趙時俊狀啓。量田便否。博詢民情。姑不願從。而眞寶善山梁山金海等邑。屢經汰落。改量在所不已。目下事力不逮。待明秋釐正事爲辭矣。一道民情。不願改量。四邑田政。不可不釐正。請依所請待明秋擧行。從之。
정조 4년 · 목
領議政金尙喆啓言。卽見平安監司鄭尙淳狀啓。本道田制。每當戌年釐正。亦於每年。從實踏驗。別無弊端。而必令改量。反致騷擾爲辭矣。踏驗果有實效。則不必强令擧行。請今姑置之。從之。
정조 4년 · 목
領議政金尙喆啓言。北兵使具明謙狀啓。明春軍兵合操。茂山以北巡操。請令廟堂稟旨分付矣。北關方有設賑之邑。當春行操。恐貽民弊。而邊上詰戒之停止。亦甚可悶。何以爲之。予詢右相。右議政李徽之曰。農事方張之時。往來民弊。不可不恤。停止似好矣。敎以。停操也。
정조 4년 · 강
命關東春操停止。都試依例擧行。
정조 4년 · 목
領議政金尙喆啓言。江原監司金尙集狀啓。明春合操。請令廟堂稟旨分付。三鎭勸別武都試。依例擧行爲辭矣。方春妨農。民事可悶。停止似好。而勸別武都試。請依例擧行。從之。
정조 4년 · 강
命慶源府古珥島新決處。從便隄防。
정조 4년 · 목
領議政金尙喆啓言。北兵使具明謙狀啓。慶源府古珥島。今年新決處有三派。如欲設築。有非人力所能防捍。奔流之勢。莫可沮遏。防築一節。不敢輕議。江邊生土。莫如植樹。若於鍾城之第一築以上。及慶源之洗麻把守以下。種植雜木。盤根固結。則可以永久恃賴。令廟堂稟處爲請矣。隨築隨毀。人力難容處。何可以無益之役。徒費民力乎。毋論樹木種植。其他設施。從便隄防。惟在道帥臣相度完了。成其實效。請以此嚴飭分付。從之。
정조 4년 · 강
命古群山僉使。以有履歷聲望人差遣。
정조 4년 · 목
領議政金尙喆啓言。頃以湖南水操後。以軍卒之渰沒。依海西分操例。論理狀聞之意分付矣。卽見監司徐有隣狀啓。萬頃之古群山諸島環擁。各有內外海門。兩湖水營。上下控勢。此實天作之關防。今以古群山。定爲行操之所。該鎭僉使。以秩高人。仍兼營將。且管防守。則戰船餉穀軍哭。別無創置之弊。請令廟堂稟旨分付矣。道臣所請。誠有所據。依此擧行之意。分付道帥臣。應行事例。待節目上來。更爲稟處。古群山僉使。旣兼營將。且當操鍊之責。不可不另擇。以有履歷有聲望人差遣之意。請分付。從之。
정조 4년 · 강
命東泉廟碑文撰出之請。置之。
정조 4년 · 목
領議政金尙喆啓言。前因前判書金孝大等上疏。東泉廟碑文。詞臣撰出之請。有稟處之命矣。爲其子孫者。如欲立碑。雖不必禁。至於撰文詞臣之自本館啓下。事異常格。請置之。從之。
정조 4년 · 강
飭守令毋得輕易遷動。
정조 4년 · 목
領議政金尙喆啓言。正言李兢淵上疏。有覆奏之命矣。守令數遞之害。大關民邑。朔數之內。毋得遷轉事也。州府郡縣之移遷。自有定限朔數。如非迫不得已。不拘常格之時。毋或輕易遷動事。請申飭銓曹。從之。
정조 4년 · 목
領議政金尙喆啓言。正言李兢淵上疏。有覆奏之命矣。所謂都賈之弊禁斷事也。非朝令不嚴。實緣人心之巧詐日甚。法司奉行不勤。以致物價騰踊。民受其害。請更加嚴飭。俾有實效。敎以。都賈之弊。足係都民大弊。已往雖不可一一推覈。嗣後復踵前習。則法司之官。隨聞重繩。斷不可已。另加嚴飭也。
정조 4년 · 강
命軍布錢木參半。諸道臣量宜裁定。
정조 4년 · 목
領議政金尙喆啓言。正言李兢淵上疏。有覆奏之命矣。外邑軍布。木貴處以錢捧之。木賤處以木捧之。準其參半之數事也。錢木參半。自是朝家事目。木貴處捧錢。木賤處捧木。準其參半之數。惟在諸道臣之量宜裁定。請以此更加申飭。從之。
정조 4년 · 강
命各司奴婢査櫛草弊。
정조 4년 · 목
領議政金尙喆啓言。正言李兢淵上疏。有覆奏之命矣。各司奴婢之在外邑者。雖有逃故。不許頉減。族徵隣徵。到處皆然。申飭頉給事也。隨闕充定。以除隣族之弊。不但朝飭非一非再。況此道比總之令。寶出於裒益多寡。使民無怨之意。請以此嚴飭諸道。從之。敎以。誠如卿言。此道臣之責也。朝家之許令通一道比總。不但裒多益寡之政而已。當初定制也。較數歲之總。取其最小條。則已是寧失於民之意。而釐弊未久。生弊又如此。此等道伯。何責分憂。論以綜實之道。不勤擧之道伯。所當摘發重勘。而事屬旣往。亦非一二人。今姑參酌。而新道伯下去後。使之先從此事。査櫛草弊。大抵此邑雖多進故。彼邑豈無生産。强者不漏。弱者不侵。則此爲蘇瘼之要方。一體嚴飭。嶺南外諸道。亦可三隅反處。自備局措辭行會。俾各惕念擧行。無或如前泛忽也。
정조 4년 · 강
命均廳漁稅變通。更加消詳。後日稟處。
정조 4년 · 목
領議政金尙喆啓言。正言李兢淵上疏。有覆奏之命矣。魚産漸貴使各道捧納。漁箭所出元定之數。而均廳不復主管箭數事也。均廳漁稅變通事。臺論如此。該堂亦方入侍。請下詢處之。敎以。事係重大。更加爛熳消詳。後日登對時稟處也。
정조 4년 · 강
命大邱營債。除利準捧。給債謬例防禁。
정조 4년 · 목
領議政金尙喆啓言。慶尙道暗行御史李時秀別單。其一。大邱營債。停其利息。負十兩之債者。歲納一兩。至於十年後。取其券而焚之。營用之不可廢者。議于廟堂區處事也。本營放債之爲民痼瘼。誠如御史所論矣。南倉本錢。以前後道臣之別備。至有備局句管之擧。而若其放債殖利。不過爲營各庫需用。苟能初不遷動。守而儲畜。則當爲國家不虞之用。嚴飭道臣。本錢之散在民間者。除其利殖。漸次準捧。給債謬例。一切防禁。或有營用之變通者。則論理報備局稟處之意。請分付道臣。從之。
정조 4년 · 강
飭海戶進獻時情債濫徵之弊。
정조 4년 · 목
領議政金尙喆啓言。慶尙道暗行御使李時秀別單。其一。慶州海戶之弊。不可不嚴禁。而營邑京司情債。從略酌定事也。海戶進獻時。京外情債。與國穀色落有異。廟家之酌定多寡。有傷事面。此在諸道臣之逐邑査正。營邑下屬侵漁。各別痛禁。至於京司之濫徵者。請申飭各司。俾無過濫之弊。敎以。所奏好矣。依此爲之。査正形止。令道臣狀聞也。
정조 4년 · 강
命嶺南還穀最多邑。定其斛數。狀聞後稟處。
정조 4년 · 목
領議政金尙喆啓言。慶尙道暗行御使李時秀別單。其一。還穀過多。民受其害。從速變通事也。穀簿視他道最多。吏緣爲奸。民受其害之言。可謂得其情矣。爲今除弊之道。發賣外無他策。而十萬石當賣之論。道臣往復於廟堂。今者繡啓又如此。分付道臣。以其穀最多。不可不區處之邑。定其斛數。論理狀聞後。請更爲稟處。從之。
정조 4년 · 강
命寺奴充額。賜牌奴婢除出元額。更令消詳稟處。
정조 4년 · 목
領議政金尙喆啓言。慶尙道暗行御使李時秀別單。其一。寺奴之逃故黃白之明白者。略加査頉。此後賜牌奴婢。除出於元數中。則或爲一分捄弊事也。其所隨闕充額。惟在本道之闊狹。毋失比總之數而已。至於宮房賜與除出元額之請。自古必以隱漏劃定者。法意有在。欲於元額中計減。則元額日縮。實是行不得之政。請姑置之。敎以。更令戶判。與本道伯消詳。更爲稟處也。
정조 4년 · 강
飭煮鹽監色輩榷利之弊。
정조 4년 · 목
領議政金尙喆啓言。慶尙道暗行御使李時秀別單。其一。本道貿鹽之立本取剩。雖不能罷之。一從市上公共之價。與私商混同發賣。無復有勒定榷利事也。煮鹽一事。雖是不可已者。幹事監色輩。專以榷利爲事。公私名號之各分。市直低昂之不同。有此稱冤之端。令道臣革其謬弊。着意擧行。此等民怨。若復現發。則不能管飭之道臣。難免重責。請以此分付。從之。
정조 4년 · 강
命咸昌縣監朴光晦。安東前縣監申思運。拿問安徐。開寧前縣監金元柱。居昌前府使許★(宀/日/火)罷職。吏曹判書李衍祥推考。
정조 4년 · 목
領議政金尙喆啓言。日昨筵中。以御史書啓。吏判倉卒覆奏之際。咸昌縣監朴光晦。旣曰査逋釐瘼。有褒無貶。安東前縣監申思運。到任屬耳。無犯科而混入於請拿之中。此兩守令拿問安徐。開寧前縣監金元柱。居昌前府使許★(宀/日/火)。繡啓所論。俱不尋常。此兩守令罷職。當該銓官。難免疏漏之失。請推考。從之。
정조 4년 · 강
遞差承旨嚴璹。
정조 4년 · 목
領議政金尙喆啓言。都承旨嚴璹。聖敎之下。分疏奏對。極爲未安。請罷職。敎以。遞差也。
정조 4년 · 강
推吏曹判書李衍祥。兵曹判書李性源。
정조 4년 · 목
領議政金尙喆啓言。今番都政。吏兵曹至出復職。尙有留窠。而兵曹之虛司果。多未區處。且久勤邊將之倒次。尤涉不察。吏曹判書李衍祥。兵曹判書李性源。請推考。從之。
정조 4년 · 강
改差同義禁沈㶊之。
정조 4년 · 목
領議政金尙喆啓言。當此歲末。金吾滯囚可悶。而同義禁沈㶊之。方在就理。無以開坐云。請改差。從之。
정조 4년 · 강
遞刑曹判書李福源。判尹金熤。
정조 4년 · 목
領議政金尙喆啓言。刑曹判書李福源。聞其病狀。難責詞訟之任。漢城判尹金熤。有妨纂修之役。請竝許遞。從之。
정조 4년 · 강
命不薦諸堂越俸。
정조 4년 · 목
領議政金尙喆啓言。東萊府使之薦望。一有司堂上外。更無爲之者。事極未安。請備局諸堂上。竝從重推考。敎以。不薦諸堂。越俸一等也。
정조 4년 · 강
命吏曹參判徐浩修。戶曹參判李命植陞秩。
정조 4년 · 목
領議政金尙喆啓言。卽今正卿以上。豈曰不多。而無故者少。位著之苟艱則甚矣。吏曹參判徐浩修。戶曹參判李命植。俱是久次。宜可陞秩。敢達矣。從之。
정조 4년 · 강
命北關災實之報。更爲考奏。
정조 4년 · 목
戶曹判書金華鎭啓言。卽見咸鏡監司鄭昌順年分啓本。則比總外四百四十餘結。加分磨勘矣。此雖出於災歲爲民之意。而道臣之違越擅分。極爲未安。該道臣依事目拿處。加分之數。請一竝還實。從之。領議政金尙喆曰。北道水災。果在於年分事目頒下後。則何不狀聞加請。有此擅分乎。第聞曾前海西。有擅分之擧。而其時朝家。有所處分云。姑未知北關災實之報如何。而事目至嚴。自下雖不敢爲弛張之論。但一年之遞易之餘。且當設賑之事。北關民事可㦖矣。敎以。戶判更爲考奏也。
정조 4년 · 강
命呂島萬戶金思欽改差。令該營待窠卽差。
정조 4년 · 목
兵曹判書李性源啓言。別抄金致亨。乃是久勤。而緣臣昏謬。失於照檢。以副久勤金思欽先擬。物情稱屈。呂島萬戶金思欽請改差。從之。敎以。呂島萬戶旣已改差。則無端落仕可矜。令該營。使之待窠卽差也。
정조 4년 · 강
命重囚錄啓。秋曹堂上就議大臣後稟處。
정조 4년 · 목
大司憲李★(土+甲)啓言。乃者特命諸道。凡係重囚。使之錄啓。此實出於好生之政也。蓋殺獄至嚴。人命至重。尤宜十分審理。參以情法。無少差謬然後。殺之生之。俱無其冤。請令秋曹堂上爛熳講確。就議大臣。益加消詳後稟處。從之。
정조 4년 · 강
命賢俊搜訪薦進。
정조 4년 · 목
大司憲李★(土+甲)啓言。聖上屢下溫綸。敷求賢俊。而其所剡薦。未必盡公。顧其名實。未必相副。請令諸道臣。另加搜訪。從公薦進。從之。
정조 4년 · 강
削御營大將李柱國職。
정조 4년 · 목
大司憲李★(土+甲)啓言。挽近以來。紀綱不立。至於李柱國事而極矣。頃於親臨誓戒夜。彼乃多率騶從攔入闕門。故兵判據法禁止。則不思自反。乃以三百年所無等語。肆口咆喝。略無顧忌。且於向日一武將傔從。稱以掖隸。恣意犯夜。至劫良女。見捉於捕廳巡邏。則渠雖是他邊大將。固當驚駭。而乃反怒其捉致。詬責捕將。其蔑法無嚴。至此之極。請御營大將李柱國。亟施削職。從之。
정조 4년 · 강
命千世柱譏捕還配。地方官譴罷
정조 4년 · 목
大司憲李★(土+甲)啓言。向來都下頑民之傷風敗俗者。捉得嚴繩。而其中千世柱。定配於白翎鎭矣。未幾逃歸京中。依舊行惡。有罪定配者。何敢擅離。而此則地方官不能檢飭。致此逃還之境。令秋曹譏捕嚴刑還配。當該地方官。請施以譴罷。從之。
정조 4년 · 강
大司憲李★(土+甲)陳啓討逆。賜批。
정조 4년 · 목
陳啓以爲。今日臣子齊聲仰請者。惟在嚴懲討一節。而舊賊新逆。尙今假息。三司連啓。一味靳允。若此不已。將至於人不爲人。國不爲國。豈不懍然而寒心哉。惟願廓揮乾斷。亟從臣請焉。批以。已諭於前後三司之批。
정조 4년 · 강
命別軍職鄭彦衡李格刋汰。
정조 4년 · 목
獻納安廷玹啓言。別軍職之任。非他武士之比。除非勤恪之人。難置掄擇之中。如鄭彦衡之輕詐詭誕而言語不愼。至如李格之鹿濫浮雜而行跡不端。衆人指目。識者憂歎。如此等類。不合近列。請竝刋汰。從之。
정조 4년 · 목
敎曰。旣有開坐之命。本職多有相妨者。右承旨李亨逵許遞。前望單子入之。
정조 4년 · 목
敎曰。歲前多有妨務事。直閣本職許遞。
정조 4년 · 강
以鄭元始金履禧爲承旨。前望也。
정조 4년 · 강
命大司諫李得臣遞差。
정조 4년 · 강
命親鞫姑勿頒布。
정조 4년 · 목
敎曰。親鞫爲之。又敎曰。親鞫傳敎。姑勿頒布。
정조 4년 · 강
召見諸承旨直提學于誠正閣。都承旨鄭元始。右承旨徐有防。左副承旨金宇鎭。右副承旨鄭志儉。同副承旨金履禧。直提學鄭民始。
정조 4년 · 목
予曰。卿等須見此傳敎也。今此處分。烏可已乎。予欲言之。淚在言先。五內抑塞。不知所以爲言。然而含哀忍痛。不獲已而言之。卿等咸聽。予之忍到今日。叨承此位。而悲冤崩迫。無樂爲君。卿等之所知也。惟是君臣上下。同守此箇義理。秉而不失。撓而不奪。雖於百世之下。必思闡明此義。而但難測者人心也。無窮者事變也。若或時到迫不得已之時。事有迫不得已之事。則下以是迫不得已言之。上以是迫不得已聽之。明大義於將晦。闡世道於將壞者。卽予君臣上下所同守之義理。而君以是依於臣。臣以是事其君者也。日前刑判之一疏。予豈忍聞。予豈忍言。而猶屬劈破義理邊事。故予實强其所不忍。而泚筆爲批。李致中之疏。則予豈欲循例賜批。而以其踪地之與他有異。雖諉之不是異事。容或可也。故黽勉有數字之答矣。至若李得臣。地處與致中不同。語意與重臣各異。而乃敢以不忍聞之語。略綴數行。揷入疏末。或曰欽仰。或曰嘉尙。有若予則樂聞。渠則樂道者然。肆口說去。顯欲塞責。肆然投進於不忍見不忍聞之其君。渠若有北面今日之心。則豈忍以此語。略不顧忌。直陳於君事之地。以使予舊冤復新。新痛益添耶。顧今世道日壞。人心日溺。而天地間自有不易之義理。則渠敢以今日此言。視同故紙之謄傳。使若丙丁之懲討。旣曰臣事其君。而若是容易者。天下寧有是耶。雖於敵以下。尙不忍以其人不忍聞之語。率爾加之。予雖不穀。忝在君位。則今以其至哀至痛之言。言之於其前。欲使之不哀不痛者。其可曰。有臣節乎。無臣節乎。卿等試思之。至愛之情。無上下一也。以予今日之心。忍聞今日之言。於其心。痛乎否乎。安乎否乎。今予別有隱痛于中者。悲冤弸中。艱大在躬。爲卿等之君者。凡幾年于玆矣。言不能感人。誠不能孚人。反以不忍道之言。言之不已。竝與所執之義理。而必欲乖亂而後已焉。此豈曰一得臣而已。朝象如此。世道可知。卿等試言之。今予所秉之義理。是耶非耶。如有所未盡者。直陳而無諱。予當受而自反。尙何以尤人耶。卿等第言之。民始曰。何爲而有此敎耶。臣等崩剝震隕。不知所達。臣等一心圖報者。惟我殿下。而不能先事隄防。反以不忍聞之言。貽慽我殿下。莫非臣等之罪。速賜處分。使義理益明。怪鬼知俱焉。予曰。卿等休言。爲今日臣子者。若能視予爲君。則寧忍以此言。作爲外面上人事。略付討逆疏末端。投而示之曰。我有此言。則君必樂聞。不念其君之腐心痛骨。而初不爲持難耶。若欲如此說去。則何不明言其義理之曰可曰否。使予心自反之不暇也。尤有所慨惋者。俄者諸筵。無慮數十人有餘。而惟一領相請罪之外。殆若越人之視秦。袖手緘舌。無一人爲其君聲討者。如有哀痛惻怛。以予心爲心者。則豈容如是耶。元始等曰。此等之類。若不亟正其罪。則將無以鎭世道靖民志矣。亟降處分焉。民始曰。刑判之疏。實是闡明義理之擧。則可見不得已之意。而卽是不可無之語矣。至於此人。則忽似立切。忽似自明。把作茶飯。恣意投進。究厥所以。實不可測矣。惟望痛加懲討。亟頒傳敎焉。予曰。予豈忍樂爲此酬酢哉。言之到此。益覺哽塞矣。今予此言。非予之話頭或過。予則自以爲。細加商量而後乃發者也。卿等勿以爲過而詳聽也。年前金載順。不過以討逆之不嚴。反驅以護逆之科。三司交攻。連章累牘。有若眞箇討逆。而獨於李得臣。而不一言。何也。在昔　先朝方萬規投疏。　先大王亟加嚴鞫。克正義理。得臣之罪。又不啻萬規比也。親鞫之命。烏得已乎。然而特從三思之義。姑欲經宵而更量。此非惜得臣之意也。元始曰。不必更入聖思。伏望速頒成命焉。予曰。近來以來。累興大獄。非不爲㦖。而事到今日。更何顧念哉。姑不頒布者。非予趑趄者也。民始曰。聖敎轉益惶懍。臣與此人。旣是同色中人。又爲相知者久。若有此擧。宜似來問。而臣果全然不知矣。昨日臣問左相病。暮還臣家。則始聞大司諫送伻虛還云。而實不知何爲而送伻矣。然而事已至此。臣安敢以不知有所自解乎。乞降亟斷之律。俾絶繼起之慮焉。予曰。職在喉舌。地是近密。而目見此疏。遽然捧入。承旨誠非矣。元始曰。臣今纔入肅。初未見疏本矣。有防宇鎭志儉曰。臣等忽聞大諫疏到院。霎見紙面。則槪是懲討之例疏。故全不覺末端之有此語矣。臣等不察之罪。固所難逭矣。予曰。言之已盡。益增痛迫。其皆退去。元始等曰。請奉此敎而出去矣。予曰。止之。予曰。刑曹參議。卽是詞訟劇務。豈可一日曠任。今日政不爲差出。何也。知入。注書金載瓚出問還癸曰。以遞差傳旨之尙未踏下。不得擬入云矣。予曰。然則傳旨從當踏下。望筒先爲擬入之意分付。
정조 4년 · 강
左議政徐命善上箚。請李得臣鞫問。賜批。
정조 4년 · 목
箚略曰。卽伏聞大司諫李得臣。忽以李福源疏事。有所附陳於疏末云。噫。此何擧也。臣病昏中。不覺蹶然而起。不料人之無狀無嚴。至於此極也。此是諸臣所不敢言。聖上所不忍聞。苟非大關係處。則爲臣子者。何可容易仰陳哉。得臣全無至誠惻怛之意。敢爲等間塞責之計。提及於條陳之下。有若尋常說道者然。不顧貽慽於聖明。罔念反傷於義理。此等之類。若不嚴加處分。則將何以靖人心鎭世道乎。臣謂李得臣。設鞫嚴問。斷不可已也。批以。日筵有言。卿想聞悉。玆從敬禮之義。强宣數行之批。卿其諒之。卿其諒之。仍命遣史官傳諭。
정조 4년 · 강
命前大將李柱國拿處。犯夜人河景演姑爲放送。
정조 4년 · 목
兵曹啓言。李邦一傔人河景演者。犯夜被捉於右捕廳將校朴煥處云。故招致朴煥。詳問捕捉委折。則以爲。二更量。巡邏到西小門內。則有數三女人。相携而言曰。從今女人。將不得夜行矣。被酒何許怪漢劫辱云。聞極駭然。追蹤醉漢。則果有醉漢而來。試爲涉躡其後。則入于西小門內一小家矣。招致洞任。同力捉出。則厥漢乘醉酗辱。故問于洞任曰。此漢何許漢。而肆惡如此云。則洞任答云。曾經武藝別監者矣。卽以此告于大將。則卽爲發送洞任將校尹道杓。使之摘奸後捉來。重棍二十七度放送云。故招致尹道杓取招。則一如朴煥之所告。犯夜人河景演捉來取招。則所供內。年前隨行武監之役。今二月始爲李邦一傔屬。九月二十七日。爲買南草。果暫時犯夜卽還矣。捕校稱以犯夜捉出。受棍於右捕廳。至於女人之調謔。捕校之詬辱。曖昧云。故嚴加盤問。一向抵賴。請各別棍問。期於得情。允之。敎以。臺啓以爲。以河哥被捉事。李柱國詬責僚將云。李邦一必有爲傔人營護分疏之擧而然也。此委折何不盤問乎。況河哥旣是掖屬退仕人。則身爲武將。以傔人率置。已極無嚴。此外又有驚駭者。渠雖舊時掖屬。時在武將傔人之列。稱以掖隸。憑此肆虐之狀。非但後弊所關。抑亦前所未聞。馴致之不已。其流之害。將至何境。其委折亦爲詳細査實以聞。前大將李柱國。令該府拿問處之。使之從實狀納供。又啓言。犯夜人河景演處。以臺啓辭緣。更爲取招。則所供內。別監落仕後。多年閒遊。今二月分。始爲傔於李邦一家。今九月重棍之後。不能行動。十一月始爲往見邦一。則邦一責以迂闊。使之退去。至於李柱國之詬責右捕將。李邦一之轉囑李柱國。實所未知。此外更無可達云矣。無論緊慢。一向抵賴。請加棍盤問。敎以。厥漢待結末處之。姑爲放送。卿則退去。
정조 4년 · 강
命前大將李柱國。逐條發問捧供。
정조 4년 · 목
敎曰。前大將李柱國。旣命拿處。誓戒日跟隨事及第二件事。以臺啓措語。逐條發問。捧供以聞。
정조 4년 · 목
以李運彬爲正言。洪文泳爲副修撰。李亨逵爲刑曹參判。鄭昌聖爲同經筵。金頤柱爲楊州牧使。南柱老爲慈山府使。李再漢爲鎭岑縣監。徐浩修爲刑曹判書。李命植爲判尹。蔡弘履爲戶曹參判。嚴璹爲同義禁。
정조 4년 · 강
汰拿守門將金振洙。
정조 4년 · 목
兵曹啓言。卽者摘奸通化門。則守門將不爲待令。莫重闕門。擅離直所者。事極駭然。當該守門將。請爲先汰去。罪狀拿處。允之。
정조 4년 · 강
推同義禁嚴璹李亨逵。
정조 4년 · 목
因義禁府星州前牧使南鶴聞捧供啓目。敎以。加分事。非渠擅分。況於年前。關西守令。有區別報營與擅分。公私罪勘律之已事。照律時。詳考伊時文書擧行。逋欠挪移等事。石數相左。多至千包。則何不請査。直請議處。不已疏忽之甚者刑具事。分疏之說。全事穿鑿。可謂欲巧反拙。供中雖曰官府日用。乃是笞杖。笞杖無違式云。而此就未執頉者憑藉之言也。如使御史。不以爲屑屑而闊略之。果皆一一校閱。則笞杖亦安保其箇箇準式乎。借又眞如所供。渠之忽於重囚之刑具。詳於輕罪之杖制。何其輕重倒錯乎。至若崇飮廢務。容或自恕以文士習氣是乙喩。客謗多騰。胡無一言皀白。繡啓事體。無異臺彈。卿等不能逐一盤問。漏却二段。儘非愼議讞之義。卿等推考。又敎曰。拿處傳敎。申後先已頒布。則具書啓下。雖至門限。赴坐堂上。何不少須更以待。經自散去。有此無例草記。旣甚疏忽。亦係煩瀆。禁府當該堂上推考。將臣體重。滯囚可悶。待明朝捧供以聞。
정조 4년 · 강
命時囚李敬懋等放送。李河永嚴問重勘。沈頤之等明日內照律。兪漢鼎照律。考例擧行。宋文述待畢納放送。
정조 4년 · 목
因義禁府前統制使李敬懋議處啓目。敎以。統穀事體。本自嚴重。以船餉而兼軍餉。緩急所需。專靠此穀。雖値歉歲。無得與他還穀一例停捧。卽是不易之制。近來外邑。全不知師律。只知巡營穀之不得不準捧。至於統穀。每歲未捧。不啻幾許包。以此之故。四十萬穀簿。年年減縮。所餘不及折半。朝家業已洞悉。年前以此提飭本道。而守令又不遵朝令。致有今番現發之擧。此邑倅之罪。非統帥之罪也。且觀供辭。益知其信然。伊歲捧糴。廟堂之特許四分一。出於格外恤民之意。則金海一邑耳。亦不曾準捧。無難勘報者。豈不萬萬駭然乎。統帥之還退勘簿。督飭本邑。旣有已例之斑斑。孰曰不可。此而論罪。則統閫餉儲。不數年內。將至枵然而後已。不可無綜實之政。李敬懋卽爲放送。其後府使之上項穀簿。迄未充數。歸咎統營。視若不必捧者然。宜有警飭。竝令本道。指名現告。依本律勘處。又因森森坡萬戶張漢相刑推得情啓目。敎以。若令勘律。適中渠意。付過放送。使之待明朝下去。又因吏曹假郞廳金鼎國南述毅丁俔祖拿處啓目。敎以。分揀放送。又因星州前牧使李河永刑推得情啓目。敎以。些少數爻之差誤。從他差誤。若其誤錄私用再徵等三件所犯。渠亦不能終事自明。則不但極爲無狀。戊戌歉荒。挽近所無。寧忍犯手於升合之穀。而又於翌年再徵。尤係不法之大者。然其爰辭。一味窘遁。全欠別白。此供勿施。更良嚴問口招。以爲重勘之地。又因慶州前府尹沈頤之。坡州前牧使李章漢議處啓目。敎以。歲除隔日。明日內。以草記照律。又因平澤縣監金斗烈刑推得情啓目。敎以。除刑推議處。歲除不遠。明日內。仍以草記照律。又因恃寨前僉使韓載範。夞怪前萬戶李邦祚。前前萬戶韓光湜等刑推得情啓目。敎以。除刑推議處。適値歲末。明日內。仍爲草記照律。又因前假注書宋文述。依下敎畢捧後草記何如啓目。敎以。歲前期於畢納之意嚴飭。待畢納先放送後草記。
정조 4년 · 목
二更。流星出天中。入南方天際。狀如拳。尾長三四尺許。色赤。
정조 4년 · 강
遣承旨詣　社稷　宗廟　永禧殿　景慕宮。奉審摘奸。
정조 4년 · 강
召見承旨鄭元始。直提學鄭民始于誠正閣。
정조 4년 · 목
予曰。李得臣疏事。豈無聞知者乎。民始曰。聞李得臣送疏草於朴祐源及臣。而臣則適不在家。不得見之矣。予曰。若此不已。則此輩之自以爲漆室憂歎。而謂此事可言。謂寡人樂聞者必多矣。尙何可言。民始曰。寧有是理。若或有如此之人。臣豈不聞之耶。予曰。凡爲予臣子者。不復以此事云云然後。乃可以安予心而正義理矣。昨日事尤寒心。承旨有一言乎。三司有一言乎。民始曰。昨日臣亦不言。卽臣之罪也。予曰。以予所處之地。人若於此等義理。或有如何之心。或發如何之言。將置予於何地乎。雖使常人。設以心揣予今日之心。則將作何心耶。民始曰。此等之類。以德師載翰治之然後。不復出矣。予曰。面陰背陽。口然而心不然者。觀以外面。則雖勝於師翰。而予所以切憤至痛。尤有甚於師翰矣。凡懷至痛之人。每有自歉之心。今予所處。不幸當此。而予亦自以爲。人必以予爲如何。慙痛交至。一膜在中。若見人言之及此。則心焉若驚。痛毀益新。況予今日之心。當復如何。民始曰。人心迷蕩隨衆波奔。擧沒料量。至有此類矣。予曰。存諸中者發於外。凡有如何之心者。每出如此之言。今雖口不言。而安知無此等心腸耶。天下無是理也。民始曰。目今朝廷。無一人可信。惟當任使於前。可用則用之。得罪者罪之而已矣。予曰。近者少有一事。則使若波動。隨東隨西。莫適所向。與此人而做甚事乎。然而滿朝皆此人。擧世亦此人。何處覓得來別般人做治耶。予亦莫省其所以也。民始曰。至以今番事。自上若曰此疏是矣。必見滿朝曰是矣。此如是彼如是。必將蠭起而蠅集矣。憂歎罔措耳。予曰。然矣。予曰。北伯拿處擧措。旣以令戶判考奏爲批。戶曹考出後草記以聞事。分付。
정조 4년 · 강
命延曙察訪李時秀。副修撰除授。
정조 4년 · 강
命長淵縣監柳孝源。畿邑守令相換。
정조 4년 · 목
敎曰。別軍職番次。不成貌樣。長淵縣監柳孝源。畿邑守令中相換。
정조 4년 · 강
命刑曹判書牌招。
정조 4년 · 목
敎曰。文書歲前當爲磨勘。刑曹判書牌招。
정조 4년 · 강
命諸道文案。歲翻後回啓。
정조 4년 · 목
敎曰。諸道文案畢到。而歲前勢難回啓。歲翻後刑曹堂上會直本曹。詳細閱實。各其啓本。隨見鱗次回啓。以爲預先考覽之地。不必該堂往議大臣。酌決日大臣秋堂入侍稟定。
정조 4년 · 강
以柳孝源爲通津府使。成玉爲長淵縣監。口傳也。
정조 4년 · 강
命延曙前察訪崔錫圭。仍任前職。
정조 4년 · 강
命金龍孫獄事。別定査官。究問得情。
정조 4년 · 목
敎曰。長湍府金龍孫獄事。正犯以龍孫懸錄。高之方歸之干犯。大抵獄體至嚴。人命至重。先觀情理。次論手勢。又若多人合謀。髣髴疑亂者。必分首從然後。始乃成獄。亶出於欽恤之意。而今此獄案。疑端甚多。姑撮其最著易見者言之。當初欲娶寡女。謀議馱來者。卽之方。而之方乃是本事之首犯。而龍孫不過隨從。一可疑也。及其抱出寡女。付之元世。爲洞人所見逐。不得負來。則之方憤恨之心。必倍於龍孫。而移怒之擧。當先於元世。二可疑也。歸到峴上之後。至以由汝不力。事竟不諧等語。之方向元世。極口肆詆。仍成爭閧之端。則與元世對頭相鬪者。非之方而何。三可疑也。龍孫乘醉緊踢。而元世卽地蹲坐云者。出於太位占乭等之招。而太位則之方之同姓。占乭則之方之切姻。欲爲之方右袒。固是常情。安足爲明證乎。四可疑也。雖以太位等之右袒之方。若其龍孫下來。之方獨留之說。猶不敢諱。五可疑也。元世之致命。在於之方獨留之時。六可疑也。之方若無所犯。何故逃避。龍孫若是正犯。何敢傳訃。七可疑也。暫時逃避。猶可諉之愚迷慌㥘。而何乃至於四歲歲踪。改易名字。及其被捉。欲避軍役之言。尤見其窘遁。八可疑也。蓋元世之縊痕。非自縊則明矣。龍孫旣與太位等。先爲下來。而之方落後。則非龍孫之所縊亦明矣。然則縊項一節。非之方之所獨爲乎。如使之方。初不踢打元世。而龍孫獨爲犯手。則爲之方者。惟當與太位等。傍觀作證。歸罪龍孫之不暇。豈肯獨自落後。作此慘毒之擧乎。推此觀之。則其初踢打之際。亦必之方爲首。龍孫爲從。斷然可知。設令元世旣死之後。假作自縊之狀。之方固難逭於一律。而之方之落後。不過霎時。太位之上去。已無縊索。頷頦之間。猶有微痕。之方之所勒縊。似在一縷未絶之前也。將死之喘。略犯手勢。則舌不吐抵齒之合於無冤錄。亦無足怪矣。其爲兇獰。尤不忍言。之方之爲正犯。決無可疑。惟其情理之深重如此。故觀渠前後招辭。龍孫之供。頗有條理。之方之招。專事粧撰。初覆檢官之不待之方斯得。遽以龍孫爲正犯者。已失之輕先。而今則之方旣已就囚。首從尙此倒置。未知何所據而然乎。若不及今審覈得正。不但無以償死者之命。亦非所以重獄體之意。卿其別定剛明査官。與主推官眼同會推。使之除尋常嚴刑究問。期於得情。正犯則以高之方改錄。係是不容已之事。卿其亦爲知悉。名在推官者。此等獄事。早能參以事情。出其意見。論報于卿。則豈有此縷縷辭敎。如是提飭之後。又復延拖。就緖無期。當該推官査官。嚴加勘繩。斷不饒貸。竝以此意。卿其各別嚴飭事。下諭京畿監司處。
정조 4년 · 강
別軍職試射時。朴基豊等施賞有差。
정조 4년 · 목
敎曰。新舊別軍職試射時。朴基豊四中五分居首吳毅常四中四分之次。各熟馬帖一隻賜給。具埱柳孝源一中。箭竹五十箇賜給。又敎曰。比較試射時朴基豊五中五分沒技。熟馬一匹賜給。吳毅常四中四分。弓子一張賜給。之次柳孝源等。箭竹五十箇賜給。
정조 4년 · 강
命時囚李柱國付過放送。李河永議處。朴宗郁等勘放。李邦祚等定配。
정조 4년 · 목
義禁府啓言。前大將李柱國。以多率騶從。攔入闕門罪。請議處。敎以。供辭雖甚不分明。更令捧供。徒涉屑越。旣施削職之典。姑爲付過放送。又啓言。星州前牧使李河永。以還穀擅用刑具違式罪。請刑推得情。敎以。除刑推。歲前連値齋日。待明朝以草記議處。又啓言。前營將朴宗郁習操時駭妄之罪。告身收贖施行。允之。敎以。功減一等。又啓言。時囚罪人金斗烈等議處。仍以草記照律事命下矣。金斗烈則渠旣稷山縣之兼官。則謂有腫病。不爲兼察。事極可駭。罪杖八十收贖。奪告身三等放送。李章漢則鎭夏之所犯。何等兇悖。身爲守宰。固當覈報。而屢次分疏者。其聽人私囑之跡。有不可掩。罪杖一百收贖。告身盡行追奪放送。兪漢鼎則還穀加分。雖曰報營。揆以法例不可無罪。流來反作。雖以覈出。未盡收刷。至於八千石之多。則以自明之供。決難容貸。罪杖一百收贖。告身盡行追奪放送。沈頤之則還穀何等嚴重。而身爲守宰。一任奸吏之反弄。吏輩之五千餘石私分私反。又未覺察。不有法意。擅自加分。亦至二千石之多。尤極痛駭。罪杖一百收贖。告身盡行追奪放送。韓載範則餉穀恣意反作。至於七十餘石之多。極涉可駭。罪徒三年定配。以喪前所犯收贖。而告身追奪。五年禁錮放送。李邦祚韓光湜等。則還上事體。何等嚴重。而韓光湜之在任時。虛錄反作。爲千餘石。極涉痛駭。李邦祚。則六百石虛錄反作。雖諉之於後官。道臣旣已詳覈狀聞。則焉敢發明乎。尤極痛駭。罪韓光湜告身盡行追奪。五年禁錮。鎭川郡[縣:I-LOCATION]徒三年定配。李邦祚告身盡行追奪。五年禁錮。白川郡徒三年定配。請依例狎送。允之。敎以。有功議者。各減一等。其中報營加分人。旣令詳考年前關西守令處分事。使之照律。此草記中。無此句語。豈其加分外。他罪竝發而然乎。更爲收擧實狀草記。
정조 4년 · 강
行　社禝　宗廟　永禧殿　景慕宮臘享。
정조 4년 · 강
命承旨金履禧。刑曹參議除授。
정조 4년 · 목
敎曰。同副承旨金履禧。刑曹參議除授。承旨前望單子入之。
정조 4년 · 목
政院啓言。直閣有實職則爲兼職。無實職則爲實職。旣有定式。再昨直閣徐鼎修本職許遞後。又有令該曹卽付之敎。而該曹矇不擧行。事體萬萬未安。請當該堂上從重推考。允之。
정조 4년 · 강
以朴祐源爲承旨。徐鼎修爲校理。前望也。
정조 4년 · 강
命有二十八日。至來初一日禁牌。
정조 4년 · 강
命吏曹參議李敬養。勿待罪。
정조 4년 · 목
政院啓言。直閣單付不爲擧行之由。問于吏曹參議李敬養。則以爲。卽付直閣事命下。而臣昏謬不察。拘於傳旨未下。不卽擧行。致此問啓之命。不勝惶恐待罪云矣。敎以。事事迷錯。及其提問。則輒稱昏謬不察。繼請待罪。迄可休矣。勿待罪。此後每事。改昏爲明。無至重勘之地也。
정조 4년 · 강
命領相箚本。再明登筵時傳批。
정조 4년 · 목
敎曰。大臣箚批。不得踰日。卽敬禮之意也。領相箚本。才已入啓。而縷縷千百言。無非彌綸經濟之謨。草草作答。有欠誠實。擬於再明登筵時傳批。政院以此意傳于大臣。
정조 4년 · 강
同成均金鍾秀疏陳情私乞遞。賜批。
정조 4년 · 목
疏略曰。伏奉傳敎下者。誨責備至。辭旨截嚴。臣於是震懍隕越。噫。以臣之受思罔極。苟或有可强。而猶且懷奸圖便。則此其罪。萬死而有餘矣。將母一款之末由奉承。前後兩疏。已悉陳之。臣母自臣兄死後。驚哀添疾。精神氣力。落下數層。起身登程。萬無其望。棲屑京邸。尤非可論。則强扶携就旅食。以規一己之榮利。此非臣之所敢出也。臣之不肖。百無一能。而惟於官職去就。未嘗敢虛作退遜。索價邀寵之計。天日俯燭矣。亟命有司。準臣所請。俾母子涵囿於大化之中。批以。信如卿言。將無見卿之時乎。卿其勿辭。
정조 4년 · 강
吏曹判書李衍祥上疏有引。賜批。
정조 4년 · 목
疏略曰。臣當遞之義。本自較然。銓官之再經都政。便成不易之瓜限矣。若其臨政注擬。醜拙百出。窘態莫掩。傍觀悶笑。至於禁都之望。竟致遺落。至有問備之奏。武窠留置。又被大僚重推之請。不職之罪。尤無所逃。亟命鐫遞。仍賜重勘。批以。卿之虛閒。予所嘉尙。卿其勿辭行公。
정조 4년 · 강
判尹李命植疏辭新資。賜例批。
정조 4년 · 강
慶尙監司李文源疏辭新除藩任。賜例批。
정조 4년 · 강
命時囚李河永定配。南鶴聞議處。金振洙放送。
정조 4년 · 목
義禁府啓言。時囚罪人李河永。還穀法意。何等至嚴。而停退中五百石。加數勘簿。已極可駭。而仍以防結賑資貸用。遞歸時雖以價本備置云。而其挪移之罪。在所難免。舊還出秩時。不能覺察。有此再徵。究厥所犯。合置重勘。請以此照律。允之。又啓言。前牧使李河永照律。杖一百收贖。告身盡行追奪。流三千里定配施行。敎以。功議各減一等。又啓言。南鶴聞旣已直招。請議處。允之。又啓言。守門將金振洙莫重闕門。擅離直所。請刑推得情。敎以。今番則參酌勿汰。分揀放送。
정조 4년 · 강
兵曹判書李性源疏辭本兼之銜。賜批。
정조 4년 · 목
批以。見帶諸任。俱欲試卿。卿其勿辭行公。
정조 4년 · 강
命明日誓戒。禁軍只入直人排立。槍劍椎牌軍別破陣除之。挾輦軍以入直除出。別抄置之。
정조 4년 · 목
敎曰。明日誓戒。適値除夕。軍兵磨鍊節目中。禁軍只入直人。殿庭排立。階上則亦以入直中除出二十人排立。槍劍軍椎牌軍別破陣竝除之。挾輦軍。以弘化門入直八十各除出排立。駕前別抄置之。
정조 4년 · 강
命時囚南鶴聞照律。曺允精保放。諸囚依此擧行。
정조 4년 · 목
義禁府啓言。南鶴聞所犯諸條。始乃自服。請以此照律。允之。又因晋州前牧使曺允精刑推得情啓目。敎以。除夕在明。姑爲保放。歲翻後還囚議處。未照律諸囚。依此判付擧行。
정조 4년 · 강
配李河永于保寧縣。
정조 4년 · 목
義禁府啓言。時囚罪人李河永。保寧縣徒二年半定配所。請依例押送。允之。
정조 4년 · 강
遣承旨詣　宗廟　永禧殿　景慕宮。奉審摘奸。
정조 4년 · 강
命今夜誓戒。政府爲之。儀衛勿爲待令。
정조 4년 · 목
敎曰。昨夜爲軍兵。只以入直排立之命。蓋出於不得已也。更又思之。與正日大異。親享時。政府誓戒其例。非今斯今。當此除夕。宜念簡便之方。今夜誓戒。政府爲之。旣非親臨。儀衛勿爲待令事。卽爲分付。